Lis
elezions anticipadis che si son tignudis in Carinzie ai 3 di Març a
àn viodût un savoltament dai ecuilibris politichis cu la vitorie
dal Partît Socialdemocratic (SPÖ) e il colàs dal Partît Liberâl
Nazionâl Carinzian (FPK) che al veve guviernât intai ultins agns la
regjon austriache. Il partît che al puartave indenant la ereditât
di Haider, subissât dai scandui, al è passât dal cuasi 45% des
elezions stadis a pôc plui dal 17%, intant che i socialdemocratics a
son cressûts di plui di vot ponts percentuâi e a àn passât il 37%
dai consens. Daûr di lôr a son rivâts il Partît Popolâr (ÖVP)
cun pôc plui dal 14% dai vôts e in flession rispiet ae volte stade,
i Verts cun cuasi il 12% e cuntun consens plui che dopleât, il Team
Stronach che si presentave pe prime volte aes elezions e che al à
vût pôc plui dal 11% des preferencis, e il BZÖ cul 6,5% dai vôts.
Pe formazion dal guvier i socialdemocratics, vuidâts di Peter
Kaiser, a varan cumò di cjatâ un acuardi cun almancul une altre
fuarce politiche, ma nol somee che si trati di un compit masse
dificil. Chest risultât eletorâl al varès di vê efiets positîfs
pe comunitât slovene carinziane che, cui guviers di diestre, si veve
cjatade dispès in contrast sul front de tutele dai dirits
linguistics. Tra i partîts plui sensibii su chest teme a son invezit
i Verts e duncje il lôr risultât positîf al è stât viodût di
bon voli dai rapresentants des organizazions slovenis. Nol è un câs
che in diviers dai comuns là che si à une presince fuarte di cheste
comunitât i Verts a vedin passât ancje il 20% dai consens.
Font:
Nationalia, 05/03/13; Novi Matajur, 06/03/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn scn_Latn